钦定古今图书集成/方舆汇编/职方典/第1504卷 > 《蝶恋花》〈一憩亭〉明·杨慎
## 钦定古今图书集成/方舆汇编/职方典/第1504卷 > 《蝶恋花》〈一憩亭〉明·杨慎

元马春来春又去。旅恨茫茫，无计留春住。一憩亭前
花几树。栏干徙倚添愁绪。水色半围禽语细。两两
黄鹂，只在枝头戏。若解得离人滋味。声声应泣春前
雨。

《府志》：“世宗嘉靖六年，武定日晕两重，旁有黑云如蛟。
时土司凤朝文叛，人民死者不可胜计。”

《通志》：“嘉靖六年丁亥，土官凤诏之叔朝文，附寻甸土
舍安铨作乱，伏诛。凤、朝文素善安铨，寻甸知府马性
鲁征安铨逋粮，禁其妻于狱，裸挞之。铨叛，劫嵩明等
处，败守道黄招、道副使周奎等兵，杀指挥千户王昇、
赵凤、马聪等官，云南大震，镇抚调各土司讨铨，令朝
文率土兵守厂口。明年春，朝文拥兵自厂口与铨合”
攻武定，陷之，杀同知袁俸、禄劝知州秦健等官十三
人，遂犯会城，焚军民房屋，肆行劫掠，挟讨知府职。会
援师至，朝文等败奔东川，霑益州营长辅佑追擒朝
文，斩之。四月，东川获安，铨槛送会城。

嘉靖四十四年，凤继祖结诸彝作乱，巡抚吕光洵讨
平之。凤朝文叛后，朝明子幼，其妻翟氏抚之，守土尽
职。后子死，子妻索林署府事。继祖，翟氏养子也，名阿
伦，欺寡嫂，潜谋夺嫡，挟资赴京纳级。指挥杨言己袭
武定土知府，逐索林。巡抚敖宗庆讨之，伦潜奔四川
会里州，阴结姚安土官高钦、高钧，易门土官王一心
等为羽翼，诱索林讲和，杀其总管郑竑等七十人。新
抚吕光洵檄佥事张泽督兵，由寻甸进讨，被围遇害。
洵怒，四道并进，仍移黔、蜀兵会剿。伦困久绝粮，贼党
惧，斩伦首乞降。高钦、高钧、王一心俱伏诛。

万历三十五年丁未，郑举叛，伏诛。举，武定人，富于财。
知府陈典以廉访禁举，举置金鱼腹中馈典，获免，已
而复收之。举恶其无厌，乃纠彝目阿克陷武定，杀指
挥金守仁等男妇四百馀人。时典以入贺在会城，举
等拥推官白明通，以兵随其后。抵会城，进《公移》，请以
冠带印信给阿克。围城三日，当事不能制，缒印与之。
贼方去，会城西攻禄丰，知县苏梦阳力战死。明年六
月，诸路兵至，斩其家属十一名。举等逃，东川官兵追
及之，东川土司禄哲缚举克献军前，斩之。

三十六年二月，“武定狮山与《鹧鸪山》”鸣，南北互应如
松涛。五月，地震。

四十一年癸丑，土贼沙大金作乱，知府王应期平之。
天启二年壬戌，阿歹、张世臣倡乱，知府胡其慥请巡
抚闵洪学檄宁州土官禄漙平之。

五年冬，元谋土酋吾必奎倡乱，黔国公沐天波擒斩
之。时蜀中为张献忠所陷，黔国公沐天波恐贼至滇，
遣参将李大贽防会川。贽素贪婪，数侵必奎，奎结地
棍王清、刘昇等，据元谋叛。九月初九日，遣兵头高科、
吾凌霄陷武定府城，内外焚劫一空。二十二日，镇抚
救兵到乔甸兵七八人直突，斩贼百人，贼败走。游击
李天植追至会川，计擒斩之，亟首会城。

六年，土酋沙定洲既夺会城，遣贼围武定四十馀日，
城中绝食。推官陶光印多方固守，城赖以全。

七年，伪将刘文秀率贼自冨民南营杀戮至武定、和
曲二州，男妇老幼錾手者三万七千馀人，尸骨委积，
惨不能状。八月初一日，龙土官焚武定府东南北三
城，劫和曲州知州去。

戊子，撒马邑土贼秦邦明破禄劝州，杀解士英、伪督
贺九仪，平之。

禄劝州有二大鸟，巢于山前大树上，后雄者为猎人
所伤，雌鸟飞鸣寻觅，其声至哀。次年春，一鸟来自山后，始栖于枝，渐近于巢，往来飞舞，状若私之。是鸟拒
不与伍，鸟乃飞去。明日，前鸟率数鸟来，是鸟拒不肯
伍如前。土人见者，传为“贞鸟。”

《州志》：“禄劝所属普渡河，金沙江多有藤索渡，岩壑峻
极，水势险恶，既不可施舟楫，乃以藤緪一大索缚于
两岸树上，所谓度索也。绳上缚一小木筒，所谓橦也。
欲渡者以小绳缚人于橦上，人自以手缘大藤而进，
行达彼岸，复自解之，所谓寻橦也。”

白花山山以鼠得名。相传山有鼠，白而大，望之若牛。
土人视之，则鼠也。身有白花，故名“白花鼠。”夜行山间，
昧爽时归穴，至山顶，鸡鸣化为石。土人祈年禳病，四
时祭之。

狮山中峰涧内常有白气飞滚，望之似羊。山后或出
五色云，俗传佛放光。

《州志》：“杨春震为诸生时，读书狮山观音阁。灯为风息，
灶铛无火。震将就寝，有童子自厨中引火燃之，寻之
不见。”

元镇观未建之先，郡人度地庀材，诹吉竖立。至夜，风
雨大作，栋梁柱础并移山下，遂因所移处建庙焉。
府城元镇山，郡人相传见黑虎游山上，并隐隐有皂
旗状，因建元镇观。

府城隍庙大门左右塑二马作腾骧状，左边者忽失
所在，庙祝异之。忽传南门外有群马往来驰骋，府民
多往视，少顷马复立原塑处身汁如雨